text: Menelaos
  
  publiceret: 2020-12-14 16:46:48+01:00
  Menelaos er i græsk mytologi konge i Sparta, søn af Atreus, lillebror til Agamemnon. Menelaos vandt bejlerkonkurrencen om den smukke Helena, men ved Afrodites mellemkomst blev Helena senere forelsket i den trojanske prins Paris og flygtede med ham til Troja. Det blev årsagen til Den Trojanske Krig.
  Homers skildring af Menelaos i Iliaden tegner et portræt af en helt, der spiller en sekundær rolle i forhold til sin bror og de andre græske og trojanske helte. I Odysseen skildres han og Helena mere positivt, bl.a. gennem Menelaos' egen beretning om hjemrejsen til Sparta, hvorunder han møder Proteus, der spår ham en plads i Elysion. I Euripides' tragedier er Menelaos indbegrebet af den svage, moralsk anløbne leder, der trods planer om det modsatte ikke formår at modstå Helenas charme, da hun efter Trojas fald udleveres til grækerne.